- Jon
- <
- 7
- >

7
Jisos, a abonanyehn
1 Eji nyao kpee ma mal, Jisos kehm tahme, jo yannge go Galili. Á joom yannge go Judea, tibre Jus jo sebe re bo wul-e. 2 Ngare nyio ona elkak ni Jus jo si nkpatahk jo woomo, ebkabbe.
3 Owo abonanyehn Jisos kehm-e tongo re, “Tahm, wo song go Judea, eji abatꞌtoono eba lꞌnyehn akpokosi nya a kpꞌlimi me! 4 Nnene limm, no kpo behr nsol nyi á kpꞌlimi, eji á kpꞌsebe re nne awohng awohng kahn-e. A lꞌkehme nsol enya lim, jo tib elna go njini.” 5 Jol abonanyehn fvfo joom taame tv-e.*7:5 Mak 3:21; Elt 1:14
6 Jisos kehm faange bo re, “Ngare enyame ka biingi. Ngare nyꞌnyahne li ngare anyehng anyehng. 7 Njini nyia, ekv bo wahn nehme ko, me wo, bo kp-m koko ekv,†7:7 Jon 15:18 tibre n kpo tong bo re, mbang nyi bo kpꞌtoono nobem.‡7:7 Elt 7:51-54 8 Songen go elkak nio wahn wahn. Me n nehme tahm elkak anv, tibre ngare enyame ka biingi.”
9 Á bungu kan ano me, á kehm sake eje go Galili.
Ana Jisos je go elkak ni bo jo si nkpatahk
10 Ngare nyi abonanyehn ma tahm go elkak, á kehm tob tahm fvfo. Á joom jen gbul gbul gbuul, á jo jene mbehr mbehr.
11 Jus jo seb-e go elkak nio, fere jo bahb re, “Ye nona?”
12 Ellong ane bao jo bungu awꞌwa bada ne. Bandiki jo bungu re, “Á li nnooba nne.” Bandiki re, “Eꞌee, á kpꞌnehme na ane.”
13 Tib eji bo jo fahl Jus, nnene jolem, no jo bung gbul gbul gbuul bada ne.
14 Elkak nio kpo kang nfung enehkeni. Elka elka ene wo, Jisos tahme go etahk Esowo, song kehme eltibi.
15 Kehm kpoko Jus esi, bo kehm kehme elbungu re, “Jen ji wahnge nne noa kpꞌkahne elkahne ana nia, jol eji á ki jꞌje nwer?”§7:15 Mat 13:54; Elt 4:13
16 Jisos kehm faange bo re, “Eltibi ename ni n kpꞌtibi a, nꞌname sang, ni Esowo bi tum-m no ni. 17 Nne awohng awohng no kpꞌsebe re, á lim mbang nyi Esowo, á bahke kahne, joare eltibi ename ni n kpꞌtibi lohko lohng goji Esowo, afi n kpo bung go egama nsahm. 18 Nne no kpo bung go ege a nsahm, á kpo seb ellub nꞌne. Nne no kpꞌsebe ellub ni nne no tum-e no, á lohko li go etingitingi, ebꞌbi ajehng ajehng á kpimm. 19 Moses sang ka-n atahma? Nne ewahne awohng awohng limm, no kpꞌbumu atahm nyao.*7:19 Elt 15:10 Jen ji wahnge ń kpꞌsebe re wahn wul-m?”
20 Ane bao kehm faange re, “A kpi ebi etohko go ega atahng. Nne awo kpꞌsꞌseb re á wul-a?”†7:20 Jon 8:48,52; 10:20
21 Jisos kehm faange bo re, “N limi nkpokosi anyehng ana nyꞌnyehng, jo kpo-n esi, wahn ane kpee. 22 Moses tong-n re, wahn jo yehke abon ebahne nrur. (Lohngem re, Moses wo ko nrur ayehke ba a nyi, lohng goji babnso ejahre.) Wahn kpo yehke mmon nrur efung Esabat. 23 Bo lꞌyehke mmon nrur efung Esabat, eji atahm nya Moses lꞌkꞌrange, jen ji wahnge lꞌlun ntim enyahne kp-n rake tob-m, tib eji n limi nne eyam nob kpee go ege a ngubjing efung Esabat?‡7:23 Gal 5:6 24 Kana jo lam alam ane ana ń kpꞌnyehne esamahr ebo. Jo lamen elam ji nno!”
Ye wo li Mesayaa?
25 Aneb Jeusalem bandiki kehm bungu re, “Nne noa sang bo kpꞌsebe re bo wul-ea? 26 Ye sang ana, kpꞌbungu gbul gbul gbuula? Jol nnene nehme bung ejumjum tob-e. Ma atubesi ebahre eblohko kahn re, ye Mesaya wo nji. 27 Wahr kpꞌkahne edi ji nne noa lohng no. Mesaya lꞌba, nnene limm, no bahke kahne edi ji á bahke lohngo ba.”
28 Eji Jisos jo tib go etahk Esowo, á kehm jo bung wahre wahre re, “Ń kp-m kahne, ń kpꞌtob kahn edi ji n lohng no ba. M baam antahng a. Nne no tum-m no li go etingitingi. Wahn, we ń nehme kahn. 29 N kp-e kahne, tibre n lohng go ege ba. Ye wo tum-m no.”
30 Owo bo kehm gare re bo bob Jisos, jol nnene jolem, no lak-e abo. Tibre ngare enye ka biingi.§7:30 Jon 8:20; Luk 22:53
31 Ane gbalee jolo go ellong nio ba taame tv Jisos. Bo jo bungu re, “Anv, Mesaya lꞌba, á bahke limi akpokosi sehnge ana nya nne noa ma lima?”
Ana Jus tumu alokeltum ebo re bo song bob Jisos
32 Bab Farisi kehm wuku ana ellong ane bao jo bung awꞌwa bada Jisos. Owo atubesi abalimajom, a Bab Farisi kehm tumu alokeltum ebo re bo song bob Jisos.
33 Jisos kehm bungu re, “M bahke kpe jol a nahne ana mmongare ntiil, kehm tahme goji nne no tum-m no.*7:33 Jon 13:33 34 Ḿ bahk-m sebe, m-e ń nehm kpe nyehn. Edi ji m bahke jeke, ń nehm ma ba.”†7:34 Jon 8:21; 14:28
35 Jus kehm kehme elbahbe atemtem re, “Gan wo nne noa kpꞌbungu re, á yahke tahm, eji e lꞌki-e kpe nyehn? Anv, á yahke tahm goji Jus ji lene go ajahbe Grika, fere song tib aneb Grika? 36 Anv, jio ona lohngo renan, ji á kpꞌbungu re, ‘Ḿ bahk-m sebe, m-e ń nehm kpe nyehn. Edi ji m bahke jolo, ń nehm ma ba?’ ”
Aya ma elkpin
37 Esꞌkohro efung bi elkak nio, bi bi jolo egburu efung. Owo Jisos kehm mehle yiimi, kehm bungu wahre wahre re, “Nne awohng awohng no alahb lꞌkor-e, nong á ba ga egame, ba wo!‡7:37 Ell 22:17 38 Ana wo nwer Esowo bungu no re, ‘Nne awohng awohng no lꞌtaame tv-m, aya ma elkpin bahke kehme elfabe go ege eltim lohng.’ ”§7:38 Jon 4:14
39 Jisos bungu ellum nia bade etohko ji ane ba lꞌtaame tv-e bahke bele. Tibre ngare nyio etohko ji Esowo ka ba, eji Jisos kala nyahme go elkv song ji go ege ellub.*7:39 Jon 16:7; Elt 2:1-4
Ana ane yabe no
40 Eji ane bao wuku alum nyao, egom jindiki kehm bungu re, “Nne noa ana lohko li nnyehnamahr Esowo noo.”†7:40 Jon 1:21,45
41 Egom jindiki jo bungu re, “Nne noa ana, Kraist wo.”
Egom jindiki jo bahbe re, “Anv, Kraist bahke lohngo go Galilia? 42 Nwer Esowo bungu re, ‘Kraist bahke lohngo go etꞌtohngo ji Devid. Bo bahk-e jele go Betlehem, ejahbe ji Devid.’ ”‡7:42 Mat 2:1; Luk 2:4-7
43 Owo ane bao kehm kehme elyabe tib go ege esi. 44 Egom jindiki jo sebe re bo bob-e, jol nnene jolem, no lak-e abo.
Ekꞌtaame ji atubesi Jus
45 Alokeltum bao kehm feere ebo, tahm goji Bab Farisi, a atubesi abalimajom. Bo kehm bahbe bo re, “Jen ji wahnge ń ki-e bob, ba a ne?”
46 Alokeltum bao kehm faange re, “Nnene limm, no kpo bung ana nne noo.”§7:46 Mat 7:28-29; Jon 18:6
47 Bab Farisi kehm bahbe bo re, “Anv, wahn fvfo, á kp-n tob nehma? 48 Wahn ebtiki nyehn ntubesi awohng awohng, a nne a Farisi no ma tiki taame tv-ea?*7:48 1 Kor 1:18-31 49 Ellong ane bao nehme kahn atahm nya Moses. Owo wahng ka erakatahng ji Esowo li a bo.”
50 Nekodimos ji ma tohko je goji Jisos, ji woomo go ellong Farisis kehm bungu re,†7:50 Jon 3:1; 19:39 51 “Atahm enyahre bungu re, wahr kꞌjo lam na lam nne, eji e kala wuk, fere seb kahn ji á limi no.”
52 Bo kehm faange re, “Anv, wo tob lohng go Galili fvfoa? Lung nwer Esowo, a bahke kahne re, nnyehnamahr awohng awohng limm, no bahke lohngo go Galili.”
53 Ane kpee kehm yaame kehnge.

- Jon
- <
- 7
- >

*7:5 7:5 Mak 3:21; Elt 1:14

†7:7 7:7 Jon 15:18

‡7:7 7:7 Elt 7:51-54

§7:15 7:15 Mat 13:54; Elt 4:13

*7:19 7:19 Elt 15:10

†7:20 7:20 Jon 8:48,52; 10:20

‡7:23 7:23 Gal 5:6

§7:30 7:30 Jon 8:20; Luk 22:53

*7:33 7:33 Jon 13:33

†7:34 7:34 Jon 8:21; 14:28

‡7:37 7:37 Ell 22:17

§7:38 7:38 Jon 4:14

*7:39 7:39 Jon 16:7; Elt 2:1-4

†7:40 7:40 Jon 1:21,45

‡7:42 7:42 Mat 2:1; Luk 2:4-7

§7:46 7:46 Mat 7:28-29; Jon 18:6

*7:48 7:48 1 Kor 1:18-31

†7:50 7:50 Jon 3:1; 19:39

© 2024 SCO