- 1 Timoti
- <
- 2
- >

2
Eljini ni aneb ero
1 N kpꞌgboko mbang rehk-n re, wahn jo kak ero bi Esowo agboongo, fere jo kak ero behka behka, jo kpe kak ero ka ane, fere tob jo kak ero bi saam akake.*2:1 Fil 4:6 Jo kaken ero ka nne awohng awohng, 2 wahn tob jo kak ero ka atul, a atubesi ba kpo fili adi, eji e lꞌkꞌyel nfem anyehng anyehng, eji ejahbe ejahre lꞌjol soom, e fere jo jen go mbang nyi Esowo, fere jo lim eljini ni nno. 3 Nsol nyia nyi kpꞌnobo, nyi nyi kpo yebe Esowo ntꞌtahre ewahre atahng, 4 ye ji kpꞌsebe re nne awohng awohng bel eltahre, fere kahn etingitingi.†2:4 2 Pit 3:9
5 Tibre li Esowo na abehng, a nkonambum awohng no kpo lim ane, bo koono a Esowo.‡2:5 Hib 12:24 Nne noo, Jisos Kraist wo, 6 ji rodo elne ka re á fak ane kpee yake. Esowo sebe re bo tiingi etib bio go ege a ngare. 7 Owo wahng ka á yehk-m no re me n jol mbungalum Esowo, fere jol ntiingetib, fere jol ntꞌtibi no ane baka baka ba ki-e nyi, fere jo tiingi bo etib bio bi eltaame, a etingitingi. Efahnge sang n kpꞌkimi a. Etingitingi ji n kpꞌbungu.
8 N kpꞌsebe re, aneblum ba li edi ajehng ajehng jo kak ero, aneblum bao ba ma rod elbo ka Esowo. Bo bahke jo tab abo ton ero, jo kak ero, kꞌbel erakatahng ajehng ajehng, fere kꞌbel nfaabe anyehng anyehng.
9 Ano wo fvfo n kpꞌtob seb re anebkal jol, bo kꞌga jo liibi, bo jo liibi nehka nehka. Bo kꞌga jo tahng esi ji elgeere atibi. Bo kꞌjo kak nsol nyi bo limi go agul, afi nya bo limi go atal nya nno a nno. Bo kꞌjo liibi nsol nyi sahb kꞌkim ekun.§2:9 1 Pit 3:3-5 10 Ga nob re bo jo lim eltum ni nno a nno, ana fuumu no ka anebkal ba kpꞌtongo re bo kpi Esowo kak.
11 Nong, nnenkal jo kpili mbelle mbelle,*2:11 1 Kor 14:35 jo wuungu atung, fere woomo go elwo ni nnenlum go ejum ajehng ajehng. 12 N nehme taame re nnenkal jo tib, fere jol ntubesi no nnenlum. Á bahke jo belle na.†2:12 1 Kor 14:34-35 13 Tibre Adam wo li nne no Esowo gbo mbang lim-e, kehm limi Iv. 14 Adam sang bo nehm-e no, nnenkal wo bo nehm-e no, á gbo ntahm nyi Esowo.‡2:14 2 Kor 11:3 15 Nnenkal bahke bele eltahre, eji á kpi abon jel, á lꞌsoro asi ano go mbang nyi Esowo, a elkoro, fere jol saang, fere jo lim eljini ni nno.§2:15 Tait 2:3-5

- 1 Timoti
- <
- 2
- >

*2:1 2:1 Fil 4:6

†2:4 2:4 2 Pit 3:9

‡2:5 2:5 Hib 12:24

§2:9 2:9 1 Pit 3:3-5

*2:11 2:11 1 Kor 14:35

†2:12 2:12 1 Kor 14:34-35

‡2:14 2:14 2 Kor 11:3

§2:15 2:15 Tait 2:3-5

© 2024 SCO