- Efesus
- <
- 6
- >

6
Bade babnde nne, a abon ebo
1 Abonse, jo wuken babnso ejahne, a babnne ejahne, eji ń li abon ba Jehova. Tibre a wo li etingitingi mbang.*6:1 Luk 2:51 2 “Kak nso, a nne!” A wo li ngbokambang a ntahm nyi Esowo ka no, fere nyam enyam kunu re, 3 “Bahke nobo a na, a fere kang nnya tvv go ejahbe jio.”
4 Babnde nne, kana jo fili abon ebahne go mbang nyi bo bahke jo bel erakatahng.†6:4 Kol 3:21 Ga nob re wahn jo le bo, fere jo luumu bo, a elle atubu go mbang nyi Jehova.‡6:4 Hib 12:9-10
Bade babnde aju, a aju ebo
5 Aju, jo wuken babnso ejahne ba njini nyia, wahn fere jo fahl bo, fere jo kahm bo. Jo loken bo a eltim anehng, ana ń kpꞌloko Kraist.§6:5 Kol 3:22-25; Tait 2:9-10; 1 Pit 2:18 6 Kana jo lim eltum ngare nyi bo kp-n nyehne nyi nyi, ana ane ba kpo lim ji kpo kor ane. Jo limen ji Esowo kpꞌsebe re wahn lim a ntim a ntim enyahne ana aju nya Kraist. 7 Kana jo loko elmooko elmooko. Jo loken ana ane ba kpꞌloko Jehova, ba kil loko ane,*6:7 Kol 3:17 8 eji ń kpꞌkahne re, nnoobo anyehng anyehng nyi nne limi no, nyi nyi Jehova bahke feere a nyi ka-e, jol afi á jolo nju, afi nju á jolem.
9 Babnde aju, tob jo limen ano jang jang ka aju enyahne. Kana kpe jo nehke bo, eji ń kpꞌkahne re n kpi nde na awohng go ejahbetul, no kil jo rang nne awohng awohng.†6:9 Kol 4:1
Nsol ebta nyi nne Esowo
10 Abonanee, esꞌkohro elbungu ename ni a, ni li re wahn bel atahne nyao nya Esowo, nya lohng go nsahm nyi agbal enye.
11 Jo kaken nsol ebta nyi Esowo ka-n no, eji ń lꞌmal yiimi a nnehm, a awak enye.‡6:11 2 Kor 10:4; 11:14 12 Tibre e nehme nok a ane, e kpꞌnoko a abi atohko, ana atul, a ajꞌjok ane, a atubesi ba eying jia ji anv ji ejannge, a ellong abi atohko gbalee nya li go adi nya li go elbung.
13 Owo fvfo, nobo re wahn rod nsol ebta nyi Esowo kak, eji ń lꞌmal elyiimi go ebꞌbi efung bio o.§6:13 Ell 3:10 Eji ḿ ma lim ano kpee mal, owo ḿ bahke yiimi. 14 Anv, yiimen ana ane ba ma gbaange egbaange ji li etingitingi go ebun.*6:14 Luk 12:35 Kaken ngbanggbang nyi nsoja kpo ko bam ngang, nyi li eno ji ḿ ma li go esamahr bi Esowo.†6:14 1 Tes 5:8 15 Kaken akpaketa go egahne akpade, nya li ebjing bi ḿ ma toobo re wahn song tiingi nnoobo etib bi elkoono.
16 Filen ekum bi bahk-n bame kpee, bi li eltaame ni ḿ bahke ma jo gbiiri atakelban nya Ebinne, nya li agun agun.‡6:16 1 Pit 5:8-9; 1 Jon 5:4 17 Konngen ekpasi ebta ji li eltahre, wahn rod ekahngkahng bio bi etohko, bi li alum Esowo.§6:17 Mat 10:34
18 Jo limen nsol nyia kpee go ero akake, a Esowo agboongo. Jo kaken ero ngare anyehng anyehng ana Etingi Etohko kp-n tibi. Jo baaben, eji ń kpꞌkake ero, ki-n jo kpen. Jo gboongen Esowo ka aneb Esowo bako kpee, 19 a me fvfo, eji Esowo lꞌka-m alum nya m bahke jo bung a esahb esahb, fere tiingi ane nkpokosi a nnoobo etib,*6:19 2 Tes 3:1; Elt 4:29 20 bi wahnge Esowo kak-m eltum. Jo kaken ero tv-m, eji n lꞌjo bung esahb esahb ana fuumu re me m bung, jol eji n wobo wob ngbekobo.†6:20 2 Kor 2:17
Ana Pol kake bo nnyo
21 Tikikus ji li akor-m mmonannee,‡6:21 Elt 20:4; 2 Tim 4:12; Tait 3:12 ye ji tob li nkakesehk a nlokeltum go eltum ni Jehova bahk-n tongo ejum ajehng ajehng, eji ń lꞌkahn ana n li ga, fere kahn ji n kpꞌlimi.
22 Ji wahnge m m-e tum tv-n, n tum-e, eji ń lꞌkahn ana e li ga, á fere kak-n eltim.§6:22 Kol 4:7-8
23 Nong, Esowo Nsoo, a Ntul a Jisos Kraist ka abonanee elkoono, a elkoro, a eltaame. 24 Nong, nnoobo nyi Esowo jol a ane ba elkoro ebo lꞌkꞌtiki mal, ni Jisos Kraist Ntul ewahre kpi bo kor.

- Efesus
- <
- 6
- >

*6:1 6:1 Luk 2:51

†6:4 6:4 Kol 3:21

‡6:4 6:4 Hib 12:9-10

§6:5 6:5 Kol 3:22-25; Tait 2:9-10; 1 Pit 2:18

*6:7 6:7 Kol 3:17

†6:9 6:9 Kol 4:1

‡6:11 6:11 2 Kor 10:4; 11:14

§6:13 6:13 Ell 3:10

*6:14 6:14 Luk 12:35

†6:14 6:14 1 Tes 5:8

‡6:16 6:16 1 Pit 5:8-9; 1 Jon 5:4

§6:17 6:17 Mat 10:34

*6:19 6:19 2 Tes 3:1; Elt 4:29

†6:20 6:20 2 Kor 2:17

‡6:21 6:21 Elt 20:4; 2 Tim 4:12; Tait 3:12

§6:22 6:22 Kol 4:7-8

© 2024 SCO