- Luk
- <
- 13
- >

13
Yaangen mbang enyahne
1 Ngare nyio ane jolo o, ba tongo Jisos bade ana Pailet wulu aneb Galili, eji bo jo lim njom ka Esowo.
2 Owo Jisos kehm faange bo re, “Anv, ń kpꞌtiri re, anebe Galili bao ba ga jol aneb abiafem sehnge anebe Galili bako kpeea, tib eji bo nyehne erem bioa?*13:2 Mat 10:28; Jon 9:2 3 Eꞌee! N kp-n tongo re, ń tohko yaange mbang enyahne, ḿ bahke tob kpo kpee ana ane bao.†13:3 Jon 5:14
4 “Anv, elku ane ara ba kpo go Siloam, eji enyong gbo bulu bo mee? Anv, ń kpꞌtiri re, bo ba ga jol abi ane sehnge ane bako kpee ba lene go Jerusalema? 5 Eꞌee! N kp-n tongo re, ń tohko yaange mbang enyahne, ḿ bahke tob kpo kpee ana ane bao.”
Elgan ni li bade eti ji ki kab akab
6 Jisos kehm tubu bo elgan nia re, “Nne awohng bele eti ji bo kpo lung re efig go ege etahngga. Á kehm bake ba seb akab. Á tingem nkab anyehng anyehng.‡13:6 Mat 21:19 7 Owo á kehm tongo nne no jo lim eltum go etahngga jio re, ‘Nyehnee, nnya era nyia, nyi n kpo ba, ba kpur akab go eti jia, jol n ka tiki bel. Gbahk eti jia tub, tibre yim na yim a mbol mbol.’
8 “Owo á kehm-e faange re, ‘Nsoo, nong tohko kpe jol elya nia ni ni. M bahke kpake kpee sennge, fere kak akpake elu, a ajele.§13:8 2 Pit 3:9 9 Owo e bahke nyehne, joare bahke kabe akab. Tohko fere kab, wo kehm gbahke tub.’ ”*13:9 Luk 21:24; Rom 11:25; Mat 24:32
Ana Jisos limi nnenkal, á nob efung Esabat
10 Efung Esabat abehng Jisos jo tibi go etahk ero ajehng. 11 Nnenkal awohng jolo o, no bele ebi etohko ji bum-e eyam, bi ma kang elku a nnya era. Nnenkal noo fehde na fehd, á joom kpe ma tanne etannetanne.
12 Eji Jisos nyehn-e no, á kehm-e lungu tv elne, kehm-e tongo re, “Nnenkal, ngubjing enya ebfannge!” 13 Jisos kehm-e kunu abo, nnenkal noo soro tanne tvtv, fere jo tehk Esowo.
14 Ntubesi etahk ero noo, atahng kehm-e rake, tib eji Jisos ma lim nne, á ma nob efung Esabat. Á kehm kehme ane tong re, “Li nfung erakera nyi ane bahke jo lim eltum. Jo baan afung nyao, wahn jo ba nob ayam enyahne, go efung Esabat sang.”
15 Owo Ntul a Jisos kehm-e faange re, “Wahn aneb alum abal abal ba! Wahn ane kpee, wahn sang kpo fannge efong ebahne, a ebvankang ebahne go ntahk nyi bo kpo wooma, tahm a bo go alahb efung Esabata?†13:15 Luk 14:5 16 Nyehnen nnenkal noa no li mmon no Ebraham, no nnehm gba-e no go elku a nnya era. Nobem re á for go eyam bia efung Esabata?”‡13:16 Mak 3:4; Kol 2:16
17 Alum nya Jisos faange no kehm riki anebekv ebe ndon, bo ane kpee.
Wo, ellong ane bako kpee jo bele na eyebatahng tib go agburu nsol nya á ma lim.
Elgan ni li bada mmohk asia
(Mat 13:31-32; Mak 4:30-32)
18 Owo Jisos kehm bungu re, “Anv, etul bi Esowo li renan? M bahke koko gara jen? 19 Li ana mmohk asia nyi nne rodo, song bahm go ege etahngga. Kehm gbale egburu elrahn.§13:19 Jon 12:24 Nruk kehm bake, ba si ntahk ebo ona.”*13:19 Mat 13:4; Elt 20:29-30
Elgan ni li bade ayist
(Mat 13:33)
20 Jisos kehm kpe bung re, “Anv, m bahke koko etul bi Esowo gara jen? 21 Li ana ayist,†13:21 Mat 16:6,12 nya nnenkal ko song behr go ebam aflawa na ebra, tete semme kpee,‡13:21 Ell 2:18--3:6 fere tung.”
Nfiidifiida mbutahk
(Mat 7:13-14,21-23)
22 Eji Jisos jo tahm go Jeusalem, á jo sehnge go ajahbe ajahbe, fere jo tib ane.
23 Nne awohng kehm-e bahbe re, “Nsoo, anv, abon amohk ane abik abik ba bahke bele eltahra?”
Owo Jisos kehm faange bo re, 24 “Jo noken, eji ń lꞌsehng go nfiidifiida mbutahk.§13:24 Fil 3:12; Jon 10:7 Tibre n kp-n tongo re, ane gbalee bahke gare re bo sehng yel, bo nehm ma sehng.
25 “Nfontahk lꞌsi mꞌmehl, bam mbu, ḿ bahke yiimi go mbutahk, jo kahd, fere jo bung re, ‘Nsoo, lenng-r mbu!’ Owo á bahk-n kehm faange re, ‘N nehme kahn edi ji ń lohng no ba.’*13:25 Mat 25:11-12
26 “Owo ḿ bahke kehme elbungu re, ‘E jo li nsol a na, fere jo wo. A jo tibi go egahre ejahbe.’†13:26 Mat 24:39
27 “Á bahke bungu re, ‘N kp-n tongo re, N nehme kan edi ji ń lohng no ba. Wahn abi ane baa, tahm-m wahn go esamahr!’
28 “Go elatahk wo ḿ bahke jo ling, fere jo kono amahn go esi, ń lꞌnyehn Ebraham, Aisik, Jekob, a abanyehnamahr kpee go ejahbetul Esowo, wahnfono antahng fere sa elatahk.‡13:28 Mat 8:11-12 29 Ane bahke lohngo go ejang njini abehng abehng ba ji, jo li nsol go ejahbetul Esowo.
30 “Egom jindiki ji kahle njahm bahke fere gbo mbang. Egom jindiki ji gbo mbang fere kahle njahm.”§13:30 Rom 11:25-26
Ana Jeusalem jo kor Jisos
(Mat 23:37-39)
31 Ngare nyꞌnehm ona aneb Farisi bandiki kehm ba kpiri Jisos, kehm-e tongo re, “Lohng a, song! Tibre Herod kpꞌsebe re á wul-a.”*13:31 Mak 3:6; Luk 12:1
32 Owo Jisos kehm faange bo re, “Songen, wahn song tong ekpangang jio re, ‘N kpꞌkame ane abi atohko yehke, fere lim ane, bo nob ayam ebo. N kpꞌlimi lela, lim behna, lꞌbiingi nfung era, n gohro lim mal.’†13:32 Jon 17:4; 2 Tim 4:7 33 M bahke tahme eljen ename asongo lela tete rehng behna, a etoono efung behko. Tibre nnyehnamahr, bo bahk-e tiki wul go Jeusalem, edi jindiki sang.‡13:33 1 Tes 2:14-15
34 “Wahn Jeusalem, ń kpo wul abanyehnamahr, fere tuubu ane ba Esowo tumu tv-n atal. Nkpel tvv n jo gare re me n lung-n tv elname ana nkok abon kpo lung abon ebe, fere walle bo. Wahn korem elbake!
35 “Anv, etahk ejahne bahke sake nehme nehme.§13:35 Luk 21:20-24 Etingitingi, n kp-n tongo re, me ń nehm kpe tiki nyehn tete ḿ bung re, ‘Elfuulu li a nne no kpꞌbake go mbing nyi Ntul.’ ”

- Luk
- <
- 13
- >

*13:2 13:2 Mat 10:28; Jon 9:2

†13:3 13:3 Jon 5:14

‡13:6 13:6 Mat 21:19

§13:8 13:8 2 Pit 3:9

*13:9 13:9 Luk 21:24; Rom 11:25; Mat 24:32

†13:15 13:15 Luk 14:5

‡13:16 13:16 Mak 3:4; Kol 2:16

§13:19 13:19 Jon 12:24

*13:19 13:19 Mat 13:4; Elt 20:29-30

†13:21 13:21 Mat 16:6,12

‡13:21 13:21 Ell 2:18--3:6

§13:24 13:24 Fil 3:12; Jon 10:7

*13:25 13:25 Mat 25:11-12

†13:26 13:26 Mat 24:39

‡13:28 13:28 Mat 8:11-12

§13:30 13:30 Rom 11:25-26

*13:31 13:31 Mak 3:6; Luk 12:1

†13:32 13:32 Jon 17:4; 2 Tim 4:7

‡13:33 13:33 1 Tes 2:14-15

§13:35 13:35 Luk 21:20-24

© 2024 SCO