- Hibru
- <
- 4
- >

4
Edi erekekv ji Esowo
1 Enyam bi Esowo nyame no re e bahke yele go ege edi erekekv bia, kpeke li. Nong, wahr jo fahlen, eji Esowo lꞌkꞌtong nne awohng awohng ewahne re, yebsa go njahm. 2 Tibre wahr ebwuk nnoobo etib, jang jang ana bo. Etib bi bo wuku no kaam bo nnoobo anyehng anyehng, tibre bo ji wuku no joom taame. 3 Wo, wahr jia ji ma taame, wahr ba kpꞌyele edi erekekv jio. Ana Esowo bungu no re,
“Me n tir go egame erakatahng re,
bo nehm tiki yel edi erekekv ejame.”*4:3 Hib 3:11
Eji Esowo limi njini, ngare nyi eltum ene ma mal, 4 á kehm bungu bade efung bi biingi nfung esehma re, “Efung bi biingi nfung esehma, bi bi n re ekv go egame eltum kpee.”
5 Edi nwer Esowo jehko, á kpe bung re, “Bo nehm tiki yel edi erekekv ejame.”
6 Ane ba gbo mbang wuk nnoobo etib yelem, tib eji bo ki taame. Egom jehko jia, ji bahke yele ona.†4:6 Mat 11:28 7 Tibre Esowo ebkpe kunu afung nya á jo lung re, “lela”. Eji ma kang ekidi ma lab, á bungu alum nya e ma tohko bung a, sehng go nnyo mi Devid re,
“Ń lꞌwuk alum enye lela,
kana tahne asi enyahne.”
8 Li re Josua kꞌka bo erekekv jio, kehn eji ma kang, Esowo jolem kpe bung bade efung bindiki. 9 Fvfo, erekekv jia, nong kpꞌsiki aneb Esowo, ana Esowo re ekv efung bi biingi nfung esehma.‡4:9 2 Tes 1:7 10 Tibre nne awohng awohng no lꞌyel edi erekekv ji Esowo, á kpꞌtob re ekv go ege eltum, ana Esowo re ekv go ege eltum.§4:10 Ell 14:13
11 Nong, wahr noken, eji e lꞌyel edi erekekv jio, nne awohng awohng kꞌgbo ana ane bao gbo no tib go bo ekꞌtaame.*4:11 1 Kor 10:5 12 Tibre alum Esowo kpi elkpin, kpꞌlimi eltum. Kpꞌkongo sehnge ekahngkahng abehng abehng bi kpo kong njahm ebal ebal. Kpo jahm nne, yel rꞌrehng atahng edi ji eltim, a etohko song wane, a adi nya akahb song kono, nya nya li nlꞌlame no kpo lam ntir atahng a nne, fere jo lam nsol nyi nne ko tir re á lim. 13 Ejumjum limm ji li go mbiiri, ji á kil elnyehne. Nsol kpee li gbuul go ege esamahr.†4:13 Jon 3:19-21 Ye wo li nne no bahk-r bahbe.
Jisos wo li ntubesi abalimajom no nnen
14 Eji e kpi ntubesi abalimajom no nnen, no sehnge elbung sa rehng go ejahbetul Esowo, ye ji li Jisos Mmon Esowo,‡4:14 Hib 8:1 nong, wahr jabbe nsol nyi e kpꞌtaame tv tꞌtahne. 15 Tibre ntubesi abalimajom ewahre li nne no bo m-e wuungu go mbang anyehng anyehng ana wahr. Owo wahnge á kpꞌkahne re, wahr nehme tahne.§4:15 Hib 2:17 Jol eji bo wuung-e wuungu o, abiafem á limem.*4:15 Hib 7:26; Jon 8:46
16 Nong, wahr belen esahb, jeere kohlo eti etul ji Esowo bi kpi nnoobo.†4:16 Rom 5:1-2 Owo e bahke nyehne ndon nyi Esowo, fere bel nnoobo enye nyi bahke jo kak-r ebo ngare nyi e lꞌseb ekakebo.

- Hibru
- <
- 4
- >

*4:3 4:3 Hib 3:11

†4:6 4:6 Mat 11:28

‡4:9 4:9 2 Tes 1:7

§4:10 4:10 Ell 14:13

*4:11 4:11 1 Kor 10:5

†4:13 4:13 Jon 3:19-21

‡4:14 4:14 Hib 8:1

§4:15 4:15 Hib 2:17

*4:15 4:15 Hib 7:26; Jon 8:46

†4:16 4:16 Rom 5:1-2

© 2024 SCO