- Jems
- <
- 1
- >

NWER NYI
JEMS
1
1 Me Jems ji li nlokeltum Esowo, a no Ntul a Jisos Kraist, n kpꞌkake ewubu etꞌtohngo ebbal bi Israel nnyo, bi ma yaame.
Eltaame, a elkahne
2 Abonanee, jo bumen ana ejum eyebatahng, ngare anyehng anyehng nyi ń lꞌjo yel go elgaare ni li nkohn a nkohn. 3 Tibre ń kpꞌkahne re, elwuungu ni bo kpo wuungu eltaame enahne, ni ni kpo ko elkpuumu ba a ni. 4 Nongen, elkpuumu nio lim eltum ni nno go egahne atahng, eji ń lꞌjol go nseenga nseenge, fere bel ejum ajehng ajehng eji ejum ajehng ajehng lꞌki-n jo rin.*1:4 Rom 5:3-5; 1 Pit 1:6-7
5 Nne awohng awohng no elkahne lꞌrin-e, nong, á bahb Esowo, á bahke bele.†1:5 Mat 7:7 Tibre Esowo kpo wehr abo, ka ane kpee, jol á kpehme memme. 6 Nong, á bahb, jo bum Esowo go etingitingi, kꞌfaabe.‡1:6 Mak 11:24 Tibre nne no lꞌfaabe, á li ana ebuku ji nfeb kpꞌyehke tv edi ajehng ajehng. 7 Nong, elkohn nne noo kꞌtir re, á bahke bele ejum goji Esowo. 8 Tibre á li nne no kil kahme ejum ajehng lim, á kpꞌdulu na dulu go ejum ajehng ajehng.
Ekpak, a afang
9 Nong, mmonannee no li nkpak geere, tib eji Esowo m-e mehl wahre. 10 Nong, efange nne tob geere, eji Esowo m-e rede.§1:10 1 Kor 7:21-22 Tibre á bahke kpoko ana afem ajele.*1:10 1 Pit 1:24 11 Njul kpo ya, fere jo fꞌfub, fere fi ajele. Afem enye kum, ano enye mal. Mbang nyꞌnehm nyi efange nne bahke daade ngare nyi á kpꞌlimi nsol enye.
Bade elgaare
12 Elfuulu li a nne no kpo kpuumu elgaare. Tibre eji á ma yiimi go elgaare nio, á bahke bele ekpasi ntul ji elkpin,†1:12 2 Tim 4:7-8 ji Esowo ma nyam tong ane re bo bahke bele, ba ye kpi bo kor. 13 Elgaare lꞌba a nne, nong, á kꞌjo tong re, “Esowo bi kp-m gare.” Tibre nnene limm, no bahke ma gare Esowo re, Esowo lim ebi. Yefono antahng kpehme gare nne re, á lim ebi.‡1:13 1 Tim 2:4 14 Nne awohng awohng kpo bel elgaare tib go nsol nyi kpo mell-e go eltim, nyi kpo wer-e, fere yehk-e tahm a ne. 15 Nsol nyio bahke sake ela, jel abiafem. Eji abiafem ma gbal mal, jen elkv.§1:15 1 Jon 2:16-17 16 Akor-m abonanee, kana taame, bo nehm-n. 17 Ejum ajehng ajehng ji nno, a ayare nya nno a nno kpee kpo lohng go ero goji Esowo ba, ye ji limi ellennge. Á kpehme yaange. Jol ellennge ene kpehme gbo ejannge ajehng ajehng. Tibre Esowo kpehme yaange alum enye.*1:17 1 Jon 1:5 18 Ana á toobo no wo, á jel-r no tib go alum nya li go etingitingi,†1:18 Jon 1:13; 1 Pit 1:23 eji e lꞌjol agbokombang go ellong ane ebe ba li nfenfe.
Elwuku, a ellimi
19 Akor-m abonanee, nong, nne awohng awohng jo ware elwuku, á kꞌjo ware go elbungu,‡1:19 Mat 12:36 á kꞌjo gulu atahng rak. 20 Tibre erakatahng kpehme lim nne re á li eno go esamahr bi Esowo.§1:20 Ef 4:26 21 Owo fvfo, nobo re wahn yake nsol nyi ki li saang, a abꞌbi nya ma tv na tv, wahn fere ko alum nya Esowo go eltim ni li reed, nya Esowo ma bahm go egahne atahng, nya bahke ma tahre atohko enyahne.
22 Jo limen ana alum Esowo bungu no, nya ḿ ma wuk. Kana jol abawꞌwuku ba ba, ba kpo nehm elbo.*1:22 Mat 7:21
23 Tibre nne awohng awohng no lꞌwuk alum nyao, kꞌfere lim, á li ana nne no seenge go enyehn, nyehn elne. 24 Eji á ma nyehn elne, á kehm tahme eje, soro yini ana á li no.†1:24 Rom 3:10
25 Nne no lꞌfahng go ntahm nyi li go nseenga nseenge,‡1:25 Jon 13:34 nyi kpo lim nne, á for, á lꞌfere soro asi, jo lim ano, á lꞌjol nlꞌlimi no kpꞌlohko lim, kꞌjol nne no kpo wuk, fere yini, á bahke bele elfuulu go nsol nyi á kpꞌlimi. 26 Nne awohng awohng no lꞌtir re, ye kpꞌkake Esowo, kꞌjo baade nnyo eme,§1:26 Kol 4:6 á kpi elne nehm na. Elkake ni á kpꞌkake Esowo li mbol mbol.
27 A wo li mbang nyi Esowo akake nyi li saang, nyi elem ajehng ajehng ki li go esamahr Esowo Nso ejahre. Nne bahke jo kpur abon nkubin, a akalebun ba kpꞌnyehne erem, fere jo bum elne saang, eji á lꞌkꞌbel edehbe abiafem ajehng ajehng ji njini.

- Jems
- <
- 1
- >

*1:4 1:4 Rom 5:3-5; 1 Pit 1:6-7

†1:5 1:5 Mat 7:7

‡1:6 1:6 Mak 11:24

§1:10 1:10 1 Kor 7:21-22

*1:10 1:10 1 Pit 1:24

†1:12 1:12 2 Tim 4:7-8

‡1:13 1:13 1 Tim 2:4

§1:15 1:15 1 Jon 2:16-17

*1:17 1:17 1 Jon 1:5

†1:18 1:18 Jon 1:13; 1 Pit 1:23

‡1:19 1:19 Mat 12:36

§1:20 1:20 Ef 4:26

*1:22 1:22 Mat 7:21

†1:24 1:24 Rom 3:10

‡1:25 1:25 Jon 13:34

§1:26 1:26 Kol 4:6

© 2024 SCO