- 1 Pita
- <
- 2
- >

2
Atal nya bo ko si etahk Esowo
1 Yaken eblum alimi, enehm, awini, eteelala, a afahnge akiimi lake ane!*2:1 Ef 4:22 2 Jolen ana abonbili ba abel kpo kor bo ngare anyehng anyehng, bo jo yab.†2:2 Hib 5:12-14; Mat 18:3 Ń lꞌyab abel nyao nya etohko, owo ḿ bahke gbale, fere bel eltahre. 3 Tibre wahn ebwuungu nnoobo nyi Esowo, ana nwer Esowo bungu no.
4 Jeeren ba goji Ntul a Jisos, ye ji li eltal ni li go elkpin, ni ane ma ten, ni kpꞌsahb nꞌnob go esamahr Esowo, ni Esowo ma yehke. 5 Tob jolen ana atal nya li go elkpin! Nong, bo ko-n si etahk Esowo ji etohko,‡2:5 Ef 2:21-22 edi ji ḿ bahke jo lok-e ana abarebare abalimajom ba kpo lim ajom nya etohko, nya Esowo kpo ko, tib go esi ji Jisos Kraist.§2:5 Rom 12:1 6 Tibre nwer Esowo bungu re,
“Me n yehke eltal ni nno a nno, ko kpꞌbumu nnahb ekahme go Sayon.
Nne awohng awohng no lꞌtaame tv-e, bo we nehm tiki riki ndon.”
7 Eltal nyi kpꞌnobo ka wahn ji kpꞌtaame. Goji ane ba kil eltaame, eltal nia li ana,
“Eltal ni abasehketahk tene no.
Eltal nia ni ma fere jol nnahb ekahme.”*2:7 Mat 21:42
8 Edi nwer Esowo jehko kpe bung re,
“Eltal nia ana ni, ane bahke jo seele.
Ekpartal jia ji bahke jo lim ane gbo.”
Bo kpꞌseele, tibre bo nehme bum alum Esowo, owo Esowo toobo no re bo seele ano.†2:8 Rom 9:33
9 Wahn ba li akahmekahme ane ba Esowo ma jak, wahn ba li abalimajom ba Jehova, ba li ebo ebo, ba li ka Esowo ntahngtahng.‡2:9 Ell 1:6 Esowo ma-n yehke re wahn tib nnoobo eljini ene. Esowo bꞌnehm bi lung-n no, yehke go ejannge, fere ko-n, ba a nahne go ege a nkpokosi ellennge. 10 Ngare nyehko ń jolo ane baka baka. Anv, wahn ebfere jol ane babe. Ngare nyehko ń kahnem ndon nyi Esowo. Anv, wahn ebfili Esowo ndon, yebtahm ka-n.§2:10 Rom 9:25
Jolen alokeltum ba Esowo
11 Akpondahme enyame, n kp-n rehke, eji ń li ajenne, a ajahmjahm go njini nyia, kana jo gbod, toono ejum ajehng ajehng ji kpo mell-n go egahne ntim. Tibre ngubjing, a etohko, bo li go ebta.*2:11 Jems 4:1; Gal 5:17 12 Jo limen eljini ni nno go ellong ane ba ki nyi Esowo. Bo lꞌjo bung abꞌbi bada nahne re wahn abi ane ba, bo bahke nyehne nnoobo enyahne, fere tehk Esowo efung bi á lꞌba.†2:12 Mat 5:16
13 Jo bumen atahm nya atubesi ba njini nyia, tib go esi ji Ntul a Jisos, afi jolo atahm nya ntul no nnen no ga gbal kpee, 14 afi jolo atahm nya atubesi ba á ma tum bo re, bo jo kak abi ane erem, fere jo tehk ane ba kpo lim nob nob.‡2:14 Rom 13:1-7 15 Jo limen agboolo ane ba kil elkahne ejumjum, bo jo belle tib go egahna nnoobo nyi ń kpo lim. Tibre ana wo kpo kor Esowo. 16 Jolen ane ba ma for! Kana jo ko elforo enahne ni ḿ ma for, jo bulu ebꞌbi ajehng ajehng tv.§2:16 Gal 5:13 Jolen alokeltum ba Esowo! 17 Jo kaken nne awohng awohng! Nong, abonane ebahne go ejang bi Jisos jo kor-n. Jo fahlen Esowo! Jo kaken ntul!
Eljini erem bi Kraist bi nobo re wahr toono
18 Alokeltum, jo limen ajehng ajehng ji babnso ejahne lꞌjo tong-n, wahn fere jo kak bo go mbang anyehng anyehng, afi bo nobo eljini, fere jol soom, afi bo kpꞌbibi.*2:18 Ef 6:5-7; Tait 2:9-10 19 A wo li elfuulu ni Esowo, ń lꞌkpuumu, eji bo kp-n kake erem mbol mbol, tibre ń kpꞌkahne ntir atahng nyi Esowo. 20 Nsehng anyi ḿ bahke lehke, ń lꞌkpuumu erem bi ń limi ebi, bo dv-n no? Ń lꞌfere kpuumu erem, eji ń kpꞌlimi nob nob, owo ḿ bahke bele eltuuru ni Esowo.†2:20 Mat 5:10
21 Erem bia bi Esowo lung-n no kak. Tibre yefono Kraist tob nyehne erem go egahne esi, owo á tib-n mbang nyi ḿ bahke jo toono,‡2:21 Mat 16:24 22 ye jio ji ki lim abiafem anyehng anyehng. Efahnge ajehng ajehng nnene wukem go ege a nnyo.§2:22 Jon 8:46 23 Eji bo jo su-e akuk, á joom ko nkuk faange bo. Eji á jo nyehn erem, á tikem nehke bo. Á yehke ekunukpu eje kpee kunu Esowo bi kpo lam elam ji nno. 24 Yefono Kraist wo solo abiafem enyahre go ege a ngubjing, tahm a nya go ekros, eji e lꞌtob kpo, yaame abiafem, fere jol go elkpin ni nno.*2:24 Rom 6:11 Go ege alok wo wahnge ḿ ma nob. 25 Tibre wahn jolo ana ejoro bi ma tan mbang. Anv, wahn ebfeere ba goji mbaabebul no kpo kuuru atohko enyahne.

- 1 Pita
- <
- 2
- >

*2:1 2:1 Ef 4:22

†2:2 2:2 Hib 5:12-14; Mat 18:3

‡2:5 2:5 Ef 2:21-22

§2:5 2:5 Rom 12:1

*2:7 2:7 Mat 21:42

†2:8 2:8 Rom 9:33

‡2:9 2:9 Ell 1:6

§2:10 2:10 Rom 9:25

*2:11 2:11 Jems 4:1; Gal 5:17

†2:12 2:12 Mat 5:16

‡2:14 2:14 Rom 13:1-7

§2:16 2:16 Gal 5:13

*2:18 2:18 Ef 6:5-7; Tait 2:9-10

†2:20 2:20 Mat 5:10

‡2:21 2:21 Mat 16:24

§2:22 2:22 Jon 8:46

*2:24 2:24 Rom 6:11

© 2024 SCO