- 1 Tesalonaika
- <
- 5
- >

5
Tooben ebjing bi Ntul kpꞌbake
1 Abonanee, limm re me n nyon tv-n bade afung, a ngare nyi nsol nyio bahke limi.*5:1 Mat 24:36; 16:3 2 Tibre wahnfono antahng kpꞌkahne re, efung bi Ntul a Jisos bahke bake, á bahke gbede na ana nwajv atv.†5:2 Mat 24:42-44; Ell 3:3
3 Ane lꞌkehm tongo re, “Anv, wahr ebbel elkoono, ntong anyehng anyehng nehm kpe jol, wahr ebfor,” owo Esowo bahke soro ba rannge bo tvtv.‡5:3 Mat 24:39 Á bahke gbede ana ejel gbede nnenkal no ma sa ela. Nne awohng awohng nehm jol, no bahke foro.
4 Abonanee, ń jehkem go ejannge, efung bio wahn nehm gbede ana nwajv. 5 Tibre wahn ane kpee, ń li abon ba ellennge, ń tob li abon ba efung fvfo. E limm ka atv, jol e tobem li ka ejannge.§5:5 Rom 13:12 6 Nong, wahr kꞌjo lal ana egom ane bako kpꞌlale. Nong, wahr jo ji, fere jo baabe. Amahr enyahre jol sange sange.
7 Tibre ane ba kpo lal, bo kpo lal atv. Ane bao ba kpo wo bꞌbuumu, bo kpo buumu atv. 8 Eji e li ka efung, nong, amahr enyahre jol sange sange, wahr jo rod eltaame, a elkoro, kak ana ngbanggbang nyi nsoja kpo kak, jo bulu ngang. Wahr tob konngo ekpasi nsoja ji li ekunukpu re Esowo bahk-r tahre.*5:8 Ef 6:14-17 9 Esowo wahr yehkem re wahr nyehn erem bi erakatahng eje. Á yehk-r re wahr bel eltahre ni kpo sehng go abo nya Jisos Kraist Ntul ewahre, 10 no kpoo, tib go egahre esi, eji e lꞌjol a ne go elkpin ngare nyi á lꞌba, afi e kpo na, afi e li go elkpin.†5:10 Rom 14:7-9 11 Ano wo fvfo nobo re, wahn jo kak atemtem eltim, fere jo kak atemtem ebo, jang jang ana ń kpꞌlimi anv.
Esꞌkohro erehke ji Pol
12 Abonanee, n kp-n gboongo re wahn jo kak ane ba kpo lim eltum go egahne ellong, bo jio ji kp-n fili, fere jo rehk-n go mbang nyi Jehova. 13 Nong, bo jo sahb lub-n lub, fere jo kor-n, tib go eltum ni bo kpꞌlimi. Jolen go elkoono atemtem!
14 Abonanee, e kp-n tongo re, wahn jo rehke ane ba kil eljene go nseenge. Jo kaken ane ba kil jo sahb erem eltim. Jo kaken ane ba kil tahne ebo. Jo kpuumen ka nne awohng awohng. 15 Jo kunen ekpu, eji nne awohng awohng lꞌkꞌjo ko ebi, feere ebi. Jo kaken esi go nnoobo alimi ka atemtem ngare anyehng anyehng, wahn fere jo lim ka ane kpee.‡5:15 Rom 12:17-21; 1 Pit 3:9
16 Jo belen eyebatahng ngare anyehng anyehng.§5:16 Fil 4:4 17 Jo kaken ero, kꞌkim ekidi.*5:17 Luk 18:1; Kol 4:2 18 Jo kaken saam go ejum ajehng ajehng.†5:18 Ef 5:20 Tibre mbang nyia nyi Esowo kpꞌsebe re wahn toono, eji ń kpꞌtoono Jisos Kraist.
19 Kana jo tele Etingi Etohko gono. 20 Kana jo daange enyehnamahr ji Esowo. 21 Jo wuungen ejum ajehng ajehng, wahn jo kuuru ji kpꞌnobo.‡5:21 1 Kor 14:29; 1 Jon 4:1 22 Jahngen elkohn ebꞌbi anehng anehng.
23 Nong, Esowo bio bi elkoono lim-n, wahn sahb jꞌjol ejahne ejahne, fere lim atohko enyahne, a ntim enyahne, a agubjing enyahne fere jol saang, wahn kꞌbel egahme ajehng ajehng efung bi Jisos Kraist Ntul ewahre bahke bake.
24 Nne no kp-n lungu, á kpi ekakesehk ji á bahke limi ano.
25 Abonanee, jo kaken ero ka-r.
26 Kaken abonane ejahne kpee nnyo go mbarebara nnyo asodo mio mi elkoro.
27 N kp-n tongo, fere rehk-n go mbing nyi Ntul a Jisos re, wahn lung nwer nyia a, tong abonane ejahne kpee.
28 Nong, nnoobo nyi Jisos Kraist Ntul ewahre jol a nahne.

- 1 Tesalonaika
- <
- 5
- >

*5:1 5:1 Mat 24:36; 16:3

†5:2 5:2 Mat 24:42-44; Ell 3:3

‡5:3 5:3 Mat 24:39

§5:5 5:5 Rom 13:12

*5:8 5:8 Ef 6:14-17

†5:10 5:10 Rom 14:7-9

‡5:15 5:15 Rom 12:17-21; 1 Pit 3:9

§5:16 5:16 Fil 4:4

*5:17 5:17 Luk 18:1; Kol 4:2

†5:18 5:18 Ef 5:20

‡5:21 5:21 1 Kor 14:29; 1 Jon 4:1

© 2024 SCO