- Luk
- <
- 14
- >

14
Ana Jisos limi nne eyam, á nob
1 Efung Esabat abehng Jisos kehm tahme song li nsol go etahk ntubesi a nne a Farisi awohng. Owo bo jo baab-e.
2 Nne awohng no gbo eyam ebyeenge kehm bake goji Jisos.
3 Owo Jisos kehm bahbe atꞌtibi ba atahm, a Bab Farisi re, “Anv, ntahm enyahre tꞌtaame re nne jo lim ane, bo nob efung Esabata, afi?”*14:3 Mak 3:4; Gal 5:22-23
4 Bo kehm belle.
Owo Jisos kehm rodo nne eyam noo, lim-e, á nob, fere yak-e, á song. 5 Jisos kehm tongo bo re, “Anv, nne awo ewahne no mmon ewe, afi nfong enye bahke gboko yel elbing alahb ni kpꞌrahbe, á kꞌsong yehk-e efung Esabata?”†14:5 Mat 12:11; Luk 13:15
6 Jol bo we maam faange ejumjum.
Alum nya Jisos bungu tong ane ba bo tob tiingi bo elkak
7 Jisos nyehne kan ana ane ba bo tob tiingi bo elkak fvfo ma song yehke adi nji nya li wahre wahre,‡14:7 Mat 23:6 owo á kehm tubu bo elgan re, 8 “Nne lꞌtiing-a elkak elbal, ka song ji edi nji ji li wahre wahre. Fundiki nne no ga gbal sehnge wo, nfono elkak tꞌtob tiing-e fvfo. 9 Lꞌjol ano, nne no tiingi wahn ane abal abal bahke bake, ba tong-a re, ‘Tahm ka nne noa, á ji!’ Ndon bahk-a kehme elfili re wo fere song ji go nredereda nji.
10 “Bo lꞌtiing-a elkak, song ji go nredereda nji, eji nfono elkak lꞌba, á bahke ba tong-a re, ‘Mbi, mehl, wo ba ji ga nwahrewahra nji.’ Owo a bahke bele ellub go esamahr ane kpee ba jehk a na go ekpꞌkuru jio.
11 “Tibre nne awohng awohng no lꞌrod elne bum wahre wahre, bo bahk-e rede na. Nne no lꞌrede elne, bo bahk-e rodo, bum wahre wahre.”§14:11 Luk 18:14; Fil 2:8-9
Alum nya Jisos tongo nne no tiing-e no
12 Owo Jisos kehm tob bung a nne no tiing-e no re, “A lꞌtiingi ane re bo ba li nsol, afi jolo elkak, ka jo tiingi ate eba, jol abonane, jol nnahb enya, a aneb nkontahk eba ba li afang ane. Tibre bo fvfo bo bahk-a tob tiingi. A lꞌlim ano, wobbel eltuuru ena tvtv go ejum ji a limi no. 13 Ga nob re a lꞌtiingi ane elkak, wo jo tiingi akpak, a abanne, a awakamahr. 14 A bahke bele elfuulu, tibre bo nehm ma tob lim ka-a.*14:14 Luk 6:34-35 Esowo bi bahke limi ka-a efung bio bi atingi ane bahke nyahme go elkv.”†14:14 Jon 5:29
Elgan ni li bade egburu elkak
(Mat 22:1-10)
15 Eji nne awohng no woomo go ellong ane ba tob ji ekpꞌkuru jio a Jisos wuku ano, owo á kehm-e tongo re,
“Elfuulu li ka nne no bahke lehke nsol go ejahbetul Esowo.”‡14:15 Ell 22:2
16 Jisos kehm-e faange re, “Nne awohng jolo go, no limi egburu elkak, tiingi ane gbalee. 17 Eji afung elkak ma rehng, á kehm tumu nlokeltum ewe re á song tong ane ba á tiingi bo re bo ba.§14:17 Jon 6:36; 7:37 Tibre bobtoobo ejum ajehng ajehng bum.
18 “Bo ane kpee kehm kehme ellaange kunu go nsol. Ngbokambang a nne kehm tongo nlokeltum noo re, ‘N gunu nfong ewubu, n yahke tahm song wuungu bo. Lub wuk ana n kp-a gboongo titi.’ 19 Owo nne noko kehm kpe bung re, ‘N gunu edi egbe. M bahke tahme song nyehn. Lub wuk ana n kp-a gboongo titi.’ 20 Nne noko kehm tob kpe bung re, ‘Me n ko nkal, owo wahnge n lꞌkꞌma ba.’*14:20 Mak 4:19
21 “Nlokeltum noo kehm feere song tong nde.
“Nfono elkak noo, atahng kehm-e rake. Á kehm tongo nlokeltum ewe re, ‘Foomo song go afak ejahbe, wo song ko akpak, fere ko abanne, a awakamahr ba a bo.’†14:21 Ef 2:11-12
22 “Eji nlokeltum noo je feere, á kehm ba tong nde re, ‘Nsoo, ana a bungu no, me n lim. Eyake jia, kpeke li, ji ane bahke kpe ji.’
23 “Nde kehm tongo nlokeltum noo re, ‘Song go abang ebud, a abang ekulugbe, wo jo fanne ane, eji bo lꞌba, ba yel, ane lꞌrur go egame ekpꞌkpa.’ 24 Tibre n kp-n tongo re, Nne awohng awohng go ellong ane ba bo tiingi bo nehm tiki li elkak ename.”‡14:24 Luk 13:28
Nne awo li etingitingi ntꞌtoona Jisos?
(Mat 10:37-38)
25 Ellong ane gbalee jo jene a Jisos. Owo á kehm keebe, kehm tongo bo re, 26 “Nne awohng awohng no lꞌba go egame, á nehm ma jol ntꞌtoono ewame, tohko jol re á ko nde ekv, a nnyehn, a nkal ewe, a abon ebe, a abonanyehn, a elkpin ene fvfo. 27 Nne no tohko sol ekros eje, tahm toon-m, á nehm ma jol ntꞌtoono ewame. 28 Nne awohng ewahne lꞌseb re á si enyong, á bahke tohko gbo mbang ji, gabe ana bahk-e kimi ekun, joare akpohko enye bahk-e biingi, á si kpee mal. 29 Á tohko lim ano, fundiki á bahke bumu nnahb ekahme nyi nyi, á nehm kpe ma soro asi. Ane kpee ba lꞌnyehn, bo bahk-e kehme elnyoko re, 30 ‘Nne noa ana bomo etahk go elsehke, á kpeem ma gohro si mal.’§14:30 Mat 13:20-21; 10:22; 1 Kor 1:8
31 “Ntul no kpi nsoja atahltahl nkpel eltahl, no yahke tahm re á song nok ebta a ntul noko no kpꞌbake re á ba nok a ne, no kpi nsoja atahltahl nkpel atahl abal, á bahke tohko gbo mbang ji kpee, toobo, joare á li ma yiimi, nok a ntul noko.*14:31 Ell 2:16; 19:11-16 32 Joare á nehm ma yiimi a ne, á bahke tumu ane tv ntul noko, eji á kpeke li go fee re bo song bahb-e ji á bahk-e kake, bo kehm koono.†14:32 Hib 3:13; Mat 5:25
33 “Ano wo fvfo, nne awohng awohng ewahne no tohko yake ejum ajehng ajehng ji á kpi no, á lꞌkꞌma jol ntꞌtoono ewame.
34 “Akang kpꞌyebe. Elyebe akang lꞌlohng, a bahke limi renan, akang kehm kpe yebe?‡14:34 Mat 5:13; Mak 9:50 35 Jol nehm nob ka ndi, jol nehm nob re nne ko kak go abangenahb nti. Ane kpo sale na elkohn akang nio wohng go. Nne no kpi atung, nong, á wuk.”

- Luk
- <
- 14
- >

*14:3 14:3 Mak 3:4; Gal 5:22-23

†14:5 14:5 Mat 12:11; Luk 13:15

‡14:7 14:7 Mat 23:6

§14:11 14:11 Luk 18:14; Fil 2:8-9

*14:14 14:14 Luk 6:34-35

†14:14 14:14 Jon 5:29

‡14:15 14:15 Ell 22:2

§14:17 14:17 Jon 6:36; 7:37

*14:20 14:20 Mak 4:19

†14:21 14:21 Ef 2:11-12

‡14:24 14:24 Luk 13:28

§14:30 14:30 Mat 13:20-21; 10:22; 1 Kor 1:8

*14:31 14:31 Ell 2:16; 19:11-16

†14:32 14:32 Hib 3:13; Mat 5:25

‡14:34 14:34 Mat 5:13; Mak 9:50

© 2024 SCO