- Luk
- <
- 18
- >

18
Elgan ni li bada nkalebun, a nlamalam
1 Jisos kehm tubu bo elgan, eji á lꞌtib bo ana bo bahke jo kak ero ngare anyehng anyehng, kꞌjo yini ekpu.*18:1 Kol 4:2; 1 Tes 5:17 2 Á bungu re, “Nlamalam awohng jolo go ejahbe ajehng, no ki jo fahl Esowo. Ane we joom lub.
3 “Nkalebun awohng tob jolo ejahbe jio, no gbake jo je go ege, jo song tong-e re, ‘Lam elam ejame nob nob, ji n kpi a nnekv ewame.’†18:3 Mak 7:25-30
4 “Á kehm tene. Kpe kang kan a, á kehm fere bung go ege eltim re, ‘Jol eji n kil jo fꞌfahl Esowo, ane kil jo lub-m, 5 tib eji nkalebun noa kp-m gbiingi sꞌsehng, m bahke lame elam eje nob nob, tohko jol ano á bahk-m gboro tib go elbake ni á kpo ba ngare anyehng anyehng.’ ”‡18:5 Luk 11:7-8
6 Ntul a Jisos kehm bungu re, “Wuken ana ebi nlamalam noo bungu no. 7 Anv, Esowo nehm tob lam elam ji nno ka ane ba á yehke no, ba kpo gboong-e atv a njula? Anv, á bahke tohko laange, kehm kake bo eboa?§18:7 Rom 10:13 8 N kp-n tongo re, á bahke lame elam ji nno elwaare ka bo. Anv, Mmon no nne lꞌba, á bahke nyehne ane ba kpꞌtaame go njini nyiaa?”
Elgan ni li bada nne a Farisi, a nkokatak
9 Jisos tob tubu elgan nia, tong ane ba jo bum elbo re, bo ba li go etingitingi, fere jo daange ane bako.*18:9 Rom 10:3 10 Á bungu re, “Ane abal je go etahk Esowo re bo song kak ero. Noko jolo nne a Farisi, noko jol nkokatak.
11 “Nne a Farisi kehm yiimi eje eje, jo kak ero re, ‘O Esowo, m ma-a kak saam, tibre n limm ana ane ba kpo v ejv, ba kil jo lim nsol go etingitingi. N limm ana ane ba kpo lim erehbe. M ma-a kak saam, tibre n limm ana nkokatak noo ona. 12 N kpo bade elname njal nkpel ebal go erahde. N kpo ka eltahme go ejum ajehng ajehng ji n lꞌbel.’†18:12 Mat 23:23
13 “Nkokatak yiimi eje go fee. Jol á tabem esamahr ebe, seenge go elbung. Á kohko na esi eje go ndi, kehm bungu re, ‘Esowo, nong, me n fil-a ndon, me nne abiafem wo.’
14 “N kp-n tongo re, Nkokatak noa wo li eno go esamahr Esowo, kehm kehnge go etahk, nne a Farisi sang. Tibre nne awohng awohng no lꞌmehl elne wahre, bo bahk-e rede na. Nne no lꞌrede elne, bo bahk-e mehle na wahre.”‡18:14 1 Jon 1:8-9
Ana Jisos fuulu abon ba nse
(Mat 19:13-15; Mak 10:13-16)
15 Ane bandiki kehm koko abon ba nse, ba goji Jisos re á kooro bo abo. Eji abatꞌtoono Jisos nyehne ano, bo kehm nyame bo. 16 Owo Jisos kehm lungu bo tv elne, kehm bungu re, “Nongen, abon ba nse jo ba ga egame. Kana jo sahde bo! Tibre etul bi Esowo li ka nkohn nyia.
17 “Etingitingi, n kp-n tongo re, nne awohng awohng no tohko ko etul bi Esowo ana mmon no nse, á nehm tiki li.”§18:17 Mat 18:3
Efange nne
(Mat 19:16-30; Mak 10:17-31)
18 Ntubesi awohng kehm bahbe Jisos re, “Nnooba ntꞌtibi, m bahke limi renan, kehm bele elkpin ni li go njinanjini?”
19 Jisos kehm-e faange re, “Jen ji wahnge a kehm-m lꞌlung re nnooba nne fono? Nnene limm, no li nnooba nne, sehngem Esowo ntahngtahng bi li nnooba nne. 20 A kpꞌkahne atahm nya bungu re, ‘Ka jo lim erehbe! Ka jo wul nne! Ka jo v ejv! Ka jo yiimi ntianse efahnge! Jo kak nso, a nne!’ ”
21 Owo nne noo kehm faange re, “Atahm nyaa kpee m bomo elbumu ngare nyi n kpeke li ntiil.”
22 Eji Jisos wuku ano, á kehm bungu re, “Ebsa ejum ajehng ji a bahke gohro lim. Song gungu nsol kpee nyi a kpi no, wo ko akpohko nyao song ka akpak, owo a bahke bele afang go ejahbetul Esowo, wo fere tahm toon-m.”*18:22 Mat 6:20
23 Eji á wuku ano, á kehm kehme elguunu, tibre á fange sehng.†18:23 1 Tim 6:9-10,17; Jems 2:5
24 Jisos nyehne kan re á kpꞌguunu, á kehm bungu re, “Bahke riidi sehng re afang ane kehm lehke etul bi Esowo. 25 Re efange nne kehm yele ejahbetul Esowo, ekamel bahke sehnge go mbang a nga.”
26 Ane ba wuku no kehm bahbe re, “Anv, nne awo me, no bahke kehm bele eltahre?”
27 Owo Jisos kehm faange re, “Ji nne kil ma lim, goji Esowo riidem.”
28 Pita kehm bungu re, “Nyehn, ana e ma tahm ntahk enyahre sa, kp-a toono.”
29 Owo Jisos kehm tongo bo re, “Etingitingi, n kp-n tongo re, Nnene limm, no ma tahm etahk eje sa, jol nkal ewe, jol abonanyehn, jol babnde, a abon ebe tib go esi ji etul bi Esowo, 30 no lꞌkꞌbel na gbalee budu eying jia ji anv, fere bel elkpin ni li go njinanjini eying ji kpꞌbake.”‡18:30 Luk 22:30
Ana Jisos gohro bung bade elkv ene
(Mat 20:17-19; Mak 10:32-34)
31 Owo Jisos kehm rodo abatꞌtoono ebe, ewubu ane abal, tahm a bo go nkpohko, kehm song tong bo re, “Anv, e yahke tahm go Jeusalem. Go wo ejum ajehng ajehng ji abanyehnamahr Esowo nyono no bada Mmon no nne, bahke lohko lim ano go etingitingi.§18:31 Luk 9:51 32 Tibre bo bahk-e yake, kak ane ba ki li Jus go ebo. Bo bahk-e nyoko, fere son-e, fere so atel wohng-e. 33 Bo bahk-e dohko, fere wul-e. Lꞌkang nfung era, á nyahme go elkv.”*18:33 Luk 9:22,44; Jon 2:19-21
34 Abatꞌtoono ebe wukem ejum ajehng ajehng ji á bungu no. Lenngem bo, tibre bo bꞌbehr bo alum nyao.†18:34 Mak 9:32
Ana Jisos limi nwakamahr, á nyehn
(Mat 20:29-34; Mak 10:46-52)
35 Jisos kehm jene song kabbe go Jeriko. Nwakamahr anyehng ji o nkpe a mbang, jo gboongo nsol. 36 Eji á wuku ellong ane kpꞌsehnge, á kehm bahbe re, “Nenan ana?”
37 Bo kehm-e tongo re, “Jisos ji Nasaret wo kpꞌsehnge.”
38 Owo á kehm soro rabe re, “Jisos mmon no Devid, nong, me n lub fil-a ndon!”
39 Ane ba jolo esꞌsong kehm-e nyame re á rahke ewok. Á kehm kpe tuungu na, rabe wahre wahre re, “Mmon no Devid, nong, me n fil-a ndon!”‡18:39 Mat 15:25
40 Jisos kehm yiimi, kehm tongo bo re, bo ko-e ba. Eji á ba rehng kabbe Jisos, owo Jisos kehm-e bahbe re, 41 “Anv, a kpꞌsebe re me n lim jen ka-a?”
Á kehm faange re, “Nsoo, n kpꞌsebe re me n lub nyehn.”
42 Owo Jisos kehm-e tongo re, “Fere jo nyehn anv! Eltaame ena ebwahng, wobnob.”§18:42 Luk 17:19
43 Tvtv ona á kehm soro nyehn, fere tahm toon-e, jo ka Esowo ellub.*18:43 Mat 8:15
Eji ane bako kpee nyehne ano, bo kehm kehme Esowo tehk.

- Luk
- <
- 18
- >

*18:1 18:1 Kol 4:2; 1 Tes 5:17

†18:3 18:3 Mak 7:25-30

‡18:5 18:5 Luk 11:7-8

§18:7 18:7 Rom 10:13

*18:9 18:9 Rom 10:3

†18:12 18:12 Mat 23:23

‡18:14 18:14 1 Jon 1:8-9

§18:17 18:17 Mat 18:3

*18:22 18:22 Mat 6:20

†18:23 18:23 1 Tim 6:9-10,17; Jems 2:5

‡18:30 18:30 Luk 22:30

§18:31 18:31 Luk 9:51

*18:33 18:33 Luk 9:22,44; Jon 2:19-21

†18:34 18:34 Mak 9:32

‡18:39 18:39 Mat 15:25

§18:42 18:42 Luk 17:19

*18:43 18:43 Mat 8:15

© 2024 SCO